  Майя Бывальцева Удмурт Элькунлэн нырысетӥ атласэз потӥз, ивортэмын «Русское географическое общество Удмуртия» группаын. Сое кылдытон бордын ужазы улосвылысь 60-лэсь трос тодосчиос — географъёс, биологъёс, геологъёс, картографъёс, экологъёс, экономистъёс, историкъёс, филологъёс. А3 форматэн 282 бамъем книгае пыртэмын 339 картаос но картосхемаос, валэктон текстъёс, туспуктэмъёс, суредъёс, диаграммаос, таблицаос. «Атлас Россилы но дуннелы элькунлэсь аслыз гинэ тупась но аспӧртэм историзэ, лулчеберетсэ, искусствозэ но инкуазьлэсь чеберзэ возьматоз», — пусъемын ивортонын. Книгалэн люкетъёсыз сӥземын удмурт калыклэн историезлы, инкуазьлы но музъем узырлыкъёслы, экологилы, улосвылын улӥсьёслы, экономикалы, историен но лулчеберетэн герӟаськем кылёсбурлы, пусйымон интыослы. «Русское географическое общество» мерлыко огазеяськонлэн куремезъя атлас 100 экземпляр тиражен поттэмын. «Союз научных и инженерных общественных отделений» али ватсаса тиражлы коньдон люка. 1 сюрс экземпляр поттыны 1 миллион манет кулэ, 500-лы — 750 сюрс манет. Тегъёс: Мерлык Туризм Удмуртия история Удмуртиысьтуризм  